বিলক্ষণ। পুরুষতন্ত্র মানব সভ্যতার আদিমতম তন্ত্রের একটি এবং এর ইতিহাস সহস্র বছরের পুরোনো। সেই আলোকে বঙ্গবন্ধু, আপনি এবং আমি কেউই হয়তো এই তন্ত্র ভেঙ্গে আজও বেরিয়ে আসতে পারিনি। আমার আপত্তিটি কিন্তু অন্য জায়গায়। তার আগে একটু ভূমিকা দিয়ে নিই। পুরুষতন্ত্রের বিরুদ্ধে নারীর সংগ্রাম এগিয়েছে এক পা এক পা করে। এর জন্ম কোনো ঐশী কেতাব থেকে হয়নি। কোন পুরুষ এর সার কথা একটি পুস্তকে সন্নিবেশিত করেননি। আধুনিক নারীবাদের কাছে সর্বরোগহারী মেটা থিওরির কার্যকারিতাও আজকাল অল্প বলেই মনে হয়। সংগ্রামের দীর্ঘ ইতিহাসের বিভিন্ন পর্যায়ে নারী বিভিন্ন তন্ত্রকে প্রশ্ন করেছে, দেশে দেশে কালে কালে কখনো কখনো কোন কোন তন্ত্রের সাথে আঁতাত করেছে, মোহগ্রস্ত হয়েছে, সম্পর্ক ছিন্নও করেছে। বিভিন্ন সময় চলার সময় এমন কিছু বান্ধব খুঁজে পেয়েছে যাদের অনেকেই “নারী স্বাধীনতা” শব্দটি স্পষ্টভাবে উচ্চারণ করেননি। পুরুষতন্ত্র তার যাবতীয় রং রূপ এবং nuance নিয়ে এখন আমাদের কাছে যেমনভাবে উপস্থিত এদের অনেকের কাছেই সেগুলো তেমনভাবে ধরা দেয়নি। ২০১০ এর চশমা দিয়ে তাই ১৯৭১ এর বিচার করতে যাওয়া একটু বিপদজনক (“একাত্তর কোনো সাধারণ ঘটনা ছিল না। তাই সাধারণ দৃষ্টিকোণ দিয়ে তার উপযুক্ত করণীয় খুজলে চলেবে না। তখন অনেক কিছুই করা যেত যা এখন করা কঠিন। কিন্তু করা হয়নি।” “যেখানে জীবন-মরণের প্রশ্ন সেখানে জীবনমরণের সমান র‌্যাডিকাল যুক্তিকাঠামোই ব্যবহার করা প্রয়োজন। নইলে সকল কিছুরই কার্যকারণ থাকে এবং সকলেই সীমাবদ্ধ অতএব যা হয়েছে তার বাইরে কিছু করার ছিল না এবঙ যা হবার তা-ই হবে বা হয়ে থাকে জাতীয় অবস্থান নিতে হয়ে যে!”)। কারণ, সেই প্রচেষ্টায় কোন না কোনভাবে বেগম রোকেয়ার গায়েও “প্রতিক্রিয়াশীলতার লেবেল” সেঁটে দেয়ার সুযোগ তৈরী হয়।